CELEX: 52019PC0304
Language: hr
Date: 2019-06-28
Title: Prijedlog PROVEDBENE ODLUKE VIJEĆA o izmjeni Provedbene odluke 2013/676/EU kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 28.6.2019.
            COM(2019) 304 final
            2019/0144(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2013/676/EU kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost 
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”
                  1
               ) Vijeće, odlučujući jednoglasno na prijedlog Komisije, može bilo kojoj državi članici odobriti uvođenje posebnih mjera odstupanja od odredaba te direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 11. ožujka 2019. Rumunjska je zatražila odobrenje za nastavak primjene mjere odstupanja od članka 193. Direktive o PDV-u, kojim se određuje osoba odgovorna za plaćanje PDV-a. 
            
            
               U skladu s člankom 395. stavkom 2. Direktive o PDV-u Komisija je dopisima od 9. travnja 2019. obavijestila druge države članice o zahtjevu Rumunjske. Komisija je dopisom od 10. travnja 2019. obavijestila Rumunjsku da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Člankom 193. Direktive o PDV-u propisuje se opće pravilo da je porezni obveznik koji isporučuje robu ili usluge obično odgovoran za plaćanje PDV-a.
               
               
                  U skladu s člankom 395. Direktive o PDV-u države članice mogu primjenjivati mjere odstupanja od odredaba Direktive o PDV-u kako bi se pojednostavnili postupci naplate PDVa ili spriječili određeni oblici utaje ili izbjegavanja poreza ako im je to odobrilo Vijeće.
               
            
            
               Rumunjska je 2009. zatražila odstupanje kako bi joj se odobrila primjena mehanizma prijenosa porezne obveze na, među ostalim, isporuke proizvoda od drva. U skladu s tim postupkom porezni obveznik kojem se isporučuje roba postaje odgovoran za plaćanje PDV-a. Konkretnije, ti proizvodi od drva uključuju neposječeno građevno drvo, okruglo ili rascijepljeno radno drvo, drvo za ogrjev, proizvode od građevnog drva te drva s četvrtastim rubovima ili glodano drvo i neobrađeno drvo, obrađeno ili poluprerađeno drvo.
            
            
               Vijeće je taj zahtjev odobrilo Provedbenom odlukom Vijeća 2010/583/EU
                  2
                do 31. prosinca 2013. te ga je u pogledu proizvoda od drva naknadno produljilo Provedbenom odlukom Vijeća 2013/676/EU
                  3
                do 31. prosinca 2016., a zatim do 31. prosinca 2019. Provedbenom odlukom Vijeća (EU) 2016/1206
                  4
               . 
            
            
               Rumunjska je sada ponovno zatražila produljenje odstupanja u pogledu primjene mehanizma obrnute naplate na isporuke tih proizvoda od drva.
            
            
               Prema izvješću Rumunjske, koje je podneseno zajedno sa zahtjevom za produljenje mjere, određenje primatelja kao osobe koja je odgovorna za plaćanje PDV-a na isporuke prethodno navedenih proizvoda od drva spriječilo je utaju i izbjegavanje poreza u tom sektoru, koji obilježava velik broj malih preprodavača i posrednika koje je teško nadzirati. Stoga se čini opravdanim produljenje mjere na još jedno ograničeno razdoblje jer se ne stječe dojam da je mjera imala negativan učinak na prijevare na razini maloprodaje, u drugim sektorima ili u drugim državama članicama. S obzirom na nepromijenjeno pravno i činjenično stanje, predlaže se da se mjera odstupanja produlji i da se Rumunjskoj omogući nastavak primjene te mjere odstupanja do 31. prosinca 2022.
            
            
               
                  Odstupanja se obično odobravaju na ograničeno razdoblje kako bi se moglo procijeniti je li posebna mjera primjerena i djelotvorna te kako bi se državama članicama dalo vremena da do isteka mjere odstupanja uvedu uobičajene mjere za borbu s odgovarajućim problemom. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. 
               
               
                  Rumunjska bi stoga do isteka tog odstupanja trebala uvesti druge uobičajene mjere za suzbijanje i sprečavanje prijevara u vezi s PDV-om u sektoru drvne sirovine. Stoga novo odstupanje od članka 193. Direktive 2006/112/EZ u odnosu na te isporuke ne bi trebalo više biti potrebno.
               
            
            
               •Dosljednost s postojećim odredbama politike u određenom području
            
            
               
                  Slična odstupanja u odnosu na članak 193. Direktive o PDV-u odobrena su drugim državama članicama.
               
               
                  Predložena mjera stoga je u skladu s važećim odredbama Direktive o PDV-u. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
               
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz jednoglasno odobrenje Vijeća na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Rumunjska i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               Prijedlogom provedbene odluke Vijeća nastoji se spriječiti određene oblike utaje poreza ili izbjegavanja plaćanja poreza u drvnom sektoru te se njime stoga može ostvariti pozitivan učinak jer će i dalje sprječavati prethodno primjenjivane obrasce prijevare u tom sektoru. Prema Rumunjskoj, neproduljenje mjere neizbježno bi dovelo do ponovne primjene tih obrazaca.
            
            
               Međutim, zbog uskog područja primjene odstupanja i njegove vremenski ograničene primjene učinak će u svakom slučaju biti ograničen.
            
            
               4.UTJECAJ NA PRORAČUN
            
            
               Prijedlog neće negativno utjecati na proračun EU-a.
            
            
               5.OSTALI DIJELOVI
            
         
         
            
               •Planovi provedbe i mehanizmi praćenja, evaluacije i izvješćivanja
            
            
               Prijedlog je vremenski ograničenog trajanja.
            
            
               2019/0144 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2013/676/EU kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost 
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  5
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Provedbenom odlukom Vijeća 2010/583/EU
                  6
                i zatim Provedbenom odlukom Vijeća 2013/676/EU
                  7
                Rumunjskoj je odobrena primjena posebne mjere kojom se porezni obveznik kojemu porezni obveznici isporučuju proizvode od drva određuje kao osoba odgovorna za plaćanje poreza na dodanu vrijednost (PDV) na te isporuke. Odobrenje dano Provedbenom odlukom 2013/676/EU produljeno je do 31. prosinca 2019. Provedbenom odlukom Vijeća (EU) 2016/1206.
                  8
               
            
            
               (2)Dopisom koji je Komisija zaprimila 11. ožujka 2019. Rumunjska je zatražila odobrenje za nastavak primjene posebne mjere odobrene Provedbenom odlukom 2013/676/EU. Uz zahtjev je priloženo izvješće o primjeni te mjere u skladu sa zahtjevima iz članka 3. te provedbene odluke.
            
            
               (3)Komisija je dopisima od 9. travnja 2019. obavijestila ostale države članice o zahtjevu Rumunjske. Komisija je dopisom od 10. travnja 2019. obavijestila Rumunjsku da ima sve informacije potrebne za razmatranje zahtjeva.
            
            
               (4)Prema informacijama koje je Rumunjska dostavila u svojem zahtjevu, činjenično stanje na temelju kojeg je opravdana primjena posebne mjere nije se promijenilo. Usto, analize koje su provela rumunjska nadležna tijela upućuju na to da se mjera pokazala djelotvornom u smanjenju utaje poreza.
            
            
               (5)Komisija smatra da je posebna mjera proporcionalna ciljevima koji se žele postići jer je ograničena na vrlo specifične poslovne radnje u sektoru u kojem su zabilježeni znatni problemi u pogledu utaje poreza i izbjegavanja plaćanja poreza. Nadalje, Komisija smatra da nastavak primjene mjere ne bi negativno utjecao na sprečavanje prijevare na razini maloprodaje u drugim sektorima ili u drugim državama članicama.
            
            
               (6)Rumunjskoj bi stoga trebalo odobriti nastavak primjene posebne mjere tijekom dodatnog ograničenog razdoblja, do 31. prosinca 2022.
            
            
               (7)Odstupanja se obično odobravaju na ograničeno razdoblje kako bi se moglo ocijeniti jesu li posebne mjere prikladne i djelotvorne. Odstupanja daju državama članicama vrijeme da do isteka posebne mjere uvedu druge uobičajene mjere za rješavanje predmetnog problema  Odstupanje koje omogućuje primjenu mehanizma prijenosa porezne obveze odobrava se samo iznimno za određena područja u kojima se pojavljuju prijevare i posljednje je rješenje. Rumunjska bi stoga do isteka ovog odstupanja trebala uvesti druge uobičajene mjere za suzbijanje i sprečavanje daljnjeg širenja prijevara u vezi s PDV-om u sektoru drvne sirovine i proizvoda od drva te joj nakon toga više ne bi trebalo biti potrebno odstupanje od članka 193. Direktive 2006/112/EZ u odnosu na takve isporuke. Stoga u ovoj fazi nije potrebno u Provedbenu odluku 2013/676/EU uvesti posebnu odredbu o daljnjim zahtjevima za produljenje odstupanja odobrenog tom provedbenom odlukom nakon 31. prosinca 2022.
            
            
               (8)Mjera odstupanja nema negativan utjecaj na vlastita sredstva Unije prikupljena PDVom.
            
            
               (9)Provedbenu odluku 2013/676/EU trebalo bi stoga na odgovarajući način izmijeniti,
            
         
         
            
               DONIJELO JE OVU ODLUKU: 
            
            
               Članak 1.
            
            
               Provedbena odluka Vijeća 2013/676/EU mijenja se kako slijedi:
            
            
               1. u članku 1. datum „31. prosinca 2019.” zamjenjuje se datumom „31. prosinca 2022.”;
            
            
               2. članak 3. briše se.
            
            
               Članak 2.
            
            
               Ova je Odluka upućena Rumunjskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća 2010/583/EU od 27. rujna 2010. kojom se Rumunjskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 27.)
               
               
                  
                     (3)
                  
                        Provedbena odluka Vijeća 2013/676/EU od 15. studenoga 2013. kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 31.)
               
               
                  
                     (4)
                  
                        Provedbena odluka Vijeća (EU) 2016/1206 od 18. srpnja 2016. o izmjeni Provedbene odluke 2013/676/EU kojom se Rumunjskoj odobrava primjena posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 198, 23.7.2016., str. 47.).
               
               
                  
                     (5)
                  
                        SL L 347, 11.12.2006., str. 1.
               
               
                  
                     (6)
                  
                        Provedbena odluka Vijeća 2010/583/EU od 27. rujna 2010. kojom se Rumunjskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 27.)
               
               
                  
                     (7)
                  
                        Provedbena odluka Vijeća 2013/676/EU od 15. studenoga 2013. kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 31.)
               
               
                  
                     (8)
                  
                        Provedbena odluka Vijeća (EU) 2016/1206 od 18. srpnja 2016. o izmjeni Provedbene odluke 2013/676/EU kojom se Rumunjskoj odobrava primjena posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 198, 23.7.2016., str. 47.).